પાડોશીઓએ ધારી લીધું હતું કે સિરાલનના ઘરમાં ચોર આવ્યા છે એથી તેમણે પોલીસને જાણ કરી હતી. પોલીસે આવી સિરાલનની પૂછપરછ કરીને અટક કરી હતી અને ત્યાર બાદ તેની ધરપકડ કરી હતી. સિરાલન થાણેમાં એક પ્રાઇવેટ કંપનીમાં અકાઉન્ટન્ટ તરીકે કામ કરે છે અને પાડોશીઓમાં તેની આબરૂ સારી હતી, પરંતુ છેલ્લા કેટલાક દિવસોથી તે પત્ની પ્રિયાના ચારિત્ર્ય પર શંકા કરવા લાગ્યો હતો. આ જ શંકામાં સિરાલન બે દિવસથી ઊંઘ્યો નહોતો. આખી રાત જાગ્યા પછી સવારે લગભગ ચાર વાગ્યે તેણે પ્રિયાને ઉઠાડી હતી ત્યારે પ્રિયાએ ઊઠવાનો ઇનકાર કરી સિરાલનને સૂઈ જવા જણાવ્યું હતું જેથી દલીલો થઈ હતી અને દલીલોએ ઉગ્ર સ્વરૂપ ધારણ કરતાં સિરાલન રસોડામાં ગયો હતો અને ગૅસ-સિલિન્ડર ઉઠાવી લાવ્યો હતો અને પૂરી તાકાત વાપરીને તેણે આ સિલિન્ડર પ્રિયાના માથામાં બેથી ત્રણ વાર મારીને તેની હત્યા કરી હતી. આ સમયે સિરાલનનાં બાળકો રડી રહ્યાં હતાં અને ભયથી ધ્રૂજી રહ્યાં હતાં. સિરાલને બાળકોને ધમકાવીને ચુપકીદી સેવવા જણાવ્યું હતું અને ઘરની બહાર ચાલ્યો ગયો હતો.